## La Jove Orquestra de la Generalitat conclou els seus concerts d’hivern amb més de 2.300 espectadors

*** Castelló de la Plana, la Nucia i València han acollit la Trobada d’Hivern, que ha comptat per primera vegada amb els cantants del Centre de Perfeccionament de Les Arts
* En esta edició han participat 63 músics de l’orquestra, tots menors de 26 anys**

La Jove Orquestra de la Generalitat Valenciana (JOGV), unitat artística dependent de l’Institut Valencià de Cultura, ha conclòs amb més de 2.300 espectadors els tres concerts la Trobada d’Hivern, amb direcció del mestre Daniel Gil de Tejada, celebrats a Castelló de la Plana, la Nucia i València.

En els concerts de l’Auditori de Castelló el 2 de gener i en Les Arts de València el 4 de gener, es van exhaurir les entrades disponibles, mentres que a la Nucia es va estar prop del *sold out.*

En esta ocasió, la Trobada d’Hivern de la JOGV ha comptat amb la col·laboració, per primera vegada, del Centre de Perfeccionament del Palau de les Arts de València, amb la direcció de María Bayo, una sinergia que permet incorporar grans cantants solistes al repertori de l’orquestra. Juntament amb la JOGV, han participat en els concerts les sopranos Holly Brown i Nuada Le Drève, els tenors Filipp Modestov, Pablo Rubín-Jurado, i Joaquín Cangemi, i el baríton Carlos Reynoso.

“Estem molt satisfets del desenrotllament d’esta nova col·laboració amb el Centre de Perfeccionament de Les Arts i, sobretot, molt agraïts a María Bayo per la seua predisposició. Sense dubte, esta experiència ha suposat un repte i un al·licient per als nostres jóvens músics i ha permés elevar, més si és possible, el nivell artístic dels concerts, amb la qual cosa la nostra voluntat és continuar-la en un futur pròxim”, ha explicat al respecte la directora adjunta de Música i Cultura Popular de l’Institut Valencià de Cultura, Beatriz Traver.

Del 22 de desembre al 4 de gener, la JOGV ha celebrat en Les Arts les classes i els assajos de la Trobada d’Hivern, amb la participació de 63 músics menors de 26 anys i amb la direcció de Daniel Gil de Tejada i Jesús Orón Bolós com a director assistent.

En esta Trobada d’Hivern, la Jove Orquestra de la Generalitat ha sigut dirigida pel valencià Daniel Gil de Tejada, un dels directors més llorejats de la seua generació. Ha sigut guardonat en sis concursos internacionals que l’han portat a dirigir a Itàlia, França, Polònia, Bulgària i Romania i actualment és el director musical i director artístic adjunt d’Amics de l´Òpera de Sabadell/Òpera Catalunya.

**La Jove Orquestra de la Generalitat Valenciana**

La Jove Orquestra de la Generalitat Valenciana depén de la Direcció Adjunta de Música i Cultura Popular de l’Institut Valencià de Cultura (IVC) i està formada per 95 músics menors de 26 anys.

L’objectiu de la Jove Orquestra de la Generalitat és contribuir a la formació dels músics mitjançant trobades i tallers dirigits per destacats professors de cada especialitat instrumental. En el seu repertori destaca la presència de música actual i les obres de compositors valencians, a les quals ha dedicat la seua producció discogràfica.

En concret, en la Trobada d’Hivern d’enguany han participat els professors Joan Espina i Alejandra Navarro (violí), Alicia Salas (viola), Montserrat Egea (violoncel), Jorge Martínez Campos (contrabaix), Álvaro Octavio (flauta), José M. Ferrero (oboé), Sergio Rodrigo (clarinet), Xavier Biosca (fagot), José Chanzá (trompa), Carlos Roda (trompeta), Sergi Miñana (trombó) i Víctor Segura (percussió).

Fecha: 08/01/2026